1I Jesus, are xrelej u tz'onoxic che i Dios, are 'uri xe 'ax cu' u tijoxelab ch'akap che jun u be ya, Cedron u bi. Chila ch'akap, 'o jun lugar chom, ticom che' che. Chila xoc wi cu' u tijoxelab. 2I lugar-le, xak reta'am i ma Júdas, man i Jesus 'ax que upon wi chila cu' u tijoxelab. (Are i ma Júdas-le, are ca jachaw i Jesus piqui'ab i je aj ch'o'oj chirij.) 3Are je 'o chila, i ma Júdas xupon cu', je ruc'am bi u q'uial soldádo, xak juban policía chi aj patanib re i rachoch i Dios. Je takom bi cumal i ajwab sacerdóte, xak cumal i aj Fariséo. Ique qui yijbam bi quib, cuc'am bi qui ch'ich', xak i qui 'a' tzam che', y tak i lámpara, 'ilbal-re qui be pa 'ekum. 4I Jesus reta'am chic ronojel wach i quiqui 'an na che. Xe u c'ulaj panok y xu tz'onoj chique: —¿Pachin i qui tzucuj? —xu bij. 5—Caka tzucuj i ma Jesus aj Nazaret —xe cha che. —Are yin i qui bij —xu bij i Jesus chique. I ma Júdas, chi ca jachaw i Jesus piqui 'ab i aj ch'o'oj chirij, tac'al cu' i soldádo. 6I Jesus are xu bij: "Are yin", ique xe tzalij chiquij, y xe tzak pulew. 7I Jesus xu tz'onoj chic chique: —¿Pachin i qui tzucuj? Ique xqui bij chic: —Caka tzucuj i ma Jesus, aj Nazaret —xe cha. 8I Jesus xu bij chic chique: —Ya xin bij chiwe chi are yin. We yin i quin i tzucuj, chi ya bi chique i wachi'il que 'ec —xu bij. 9Queje xqui 'an ile, man ca 'antaj na pacha u bim i Jesus. Ire u bim: "Ta, n-ta jun xin sach chique ni'pa i xa ya chwe," u bim na. 10I ma Simon Pédro 'o jun ch'ich' ruc'am; xresaj li pa rachoch y xu coj che jun takon re i 'atz laj sacerdóte, y xresaj u xiquin wikabim. I achi-le, ma Málco u bi. 11Are 'uri i Jesus xu bij che i ma Pédro: —Cha c'olo i a ch'ich' pa rachoch. ¿Xataba n-quin ic'aw ta chupam i c'ax-i pacha craj in Kajaw? Quin 'an na —xu bij i Jesus che. 12Te'uri, ni'pa u q'uial soldádo ru' i caj'atzil, xak i policía que i nimak tak aj Israel winak, xqui chap i Jesus y xqui ximo. 13Te'uri xqui c'am bi chi rachoch i ma Anas. I ma Anas-le, are u kajaw u ji' i ma Caifas chi 'atz laj sacerdóte che i junab-le. 14I ma Caifas-le are i yawnak i nojbal chique i rachi'il, chi mas 'utz chique ique we xa jun achi ca camsax pa qui q'uexel conojel i winak. 15I ma Simon Pédro, tak i jun chic tijoxel, xe terej bi chirij i Jesus. I tijoxel jun-le chi rachi'il i ma Pédro, 'etamam u wach rumal i 'atz laj sacerdóte. Ire xoc bi ru' i Jesus c'a chuwaja. 16Péro i ma Pédro xcanaj can che u chibe, pa ocbal bic. Rumal-i, xel li jun, chi 'etamam u wach rumal i 'atz laj sacerdóte, y xu tz'onoj pawor che i ali, chi chajal re i ocbal bic, chi coc bi i ma Pédro. Te'uri xu c'am bi i ma Pédro chuwaja. 17Are 'uri i ali xu bij che i ma Pédro: —¿Xak at jun yet chique i u tijoxelab i achi-le? —co'ono. —No, n-in ta cachi'il —xu bij i ma Pédro che. 18I ajchaquib je 'o chila, tak i policía, xqui nuc' 'a' chuwaja man joron tew y xe taq'ui chu chi', quiqui mi'saj quib. Xak i ma Pédro xtaq'ui pan cu', cu mi'saj rib chi 'a'. 19Te'uri, i 'atz laj sacerdóte xoc chu tz'onoxic che i Jesus chiquij u tijoxelab, xak xu tz'onoj che wach usuc' u c'utunic ire. 20I Jesus xu bij che: —Yin sakil in ch'a'atnak chiquiwach conojel i winak; sakil in c'utum pa tak molbal'ib, xak pa rachoch i Dios, pa quiqui mol wi quib i aj Israel winak. Queje ile in 'anom, n-ta in ch'ukum u wach chiwe. 21¿Wuchac ca tz'onoj chwe yin? Cha tz'onoj chique i je tawnak in tzij; chiqui bij ique wach in c'utum chique. Ique queta'am wach in bim yin —xu bij che. 22Are xu bij i Jesus ile, 'o jun chique i policía 'o chi, xu ch'ay che u palaj y xu bij che: —¿Queje u la'ic u wach ile ca 'an che i 'atz laj sacerdóte? 23I Jesus xu bij che i policía: —We n-'us ti xin bij, cha bij wach i n-'us taj xin bij. We xi 'utz i xin bij, ¿wuchac xin a ch'ayo? —xu bij. 24Te'uri i mam Anas xu tak bi i Jesus ru' i ma Caifas, chi 'atz laj sacerdóte; ximtalic xa 'ec. 25Are que tijin ile chu 'onquil, i ma Pédro c'a tac'al chu mi'saxic rib chi 'a'. Are 'uri xqui bij che: —¿Xak at jun yet chique i u tijoxelab i achi-le? I ma Pédro xruwaj u wach; xu bij: —No, n-in ta cachi'il —xcha. 26Péro 'o jun chique ajchaquib re i 'atz laj sacerdóte, ire rachalal i jun chi xelsax u xiquin rumal i ma Pédro. Ire xu bij che: —¿N-xwil ta bawa a wach yet, xe tak che' ru' ire? Xwilo pues. 27I ma Pédro xruwaj julaj chic, y juntir xch'aw i ac'. 28Are ya ca pe u sakiric, are 'uri xquesaj i Jesus chi rachoch i ma Caifas, y xqui c'am bi pa nim laj rachoch i gobernador. Are xe upon chila, i aj Israel n-xe oc tubi pa ja, man i gobernador n-aj Israel taj. We xe oc bic, que'elok xa que rawasix rumal i ja; n-ta que 'uri che i wa'im re qui nima'ij páscua. 29Rumal-i, i ma Piláto, chi gobernador-le, xel li chiquiwach, chu tayic wach cacaj. Xu tz'onoj chique: —¿Wach xu macuj i achi-ri chiwe? —xcha. 30Ique xqui bij: —We tene n-ti u mac i achi-ri, n-queje tene caka c'am li ri chawe —xe cha. 31I ma Piláto xu la' u wach chique: —Chi c'ama bi yix; chi 'ana che wach i 'atbal tzij yix —xu bij. I nimak tak aj Israel winak xqui bij che: —Péro yoj chi oj aj Israel winak, n-ta 'atbal tzij paka'ab we caka camsaj jun winak —xqui bij. 32Queje ile xa 'ani che, pacha u bim i Jesus chique o'onom lok, wach i camic ca 'ani che. 33I ma Piláto xoc chu bi pa ja, te'uri xu siq'uij i Jesus ru'; are 'uri xu tz'onoj che: —¿Yet at 'Atol Tzij que i aj Israel winak? —co'ono. 34I Jesus xu bij che i ma Piláto: —¿A nojbal yet, wach i ca tz'onoj chwe-le? ¿O xa bital chawe rumal jun chic? —xu bij. 35I ma Piláto xu bij che i Jesus: —¿Xataba in aj Israel winak yin? ¿Wach retamaxic ile quin 'ano? Are i xat qui jach pin'ab, are awach aj tinimit junam cu' i ajwab sacerdóte. ¿Wach a 'anom? (¿At 'Atol Tzij que, a bim yet?) —xu tz'onoj che. 36I Jesus xu bij che: —I 'atbal tzij we yin n-aj chi taj chuwach i jyub ta'aj. We tene aj chi chuwach i jyub ta'aj, ni'pa i que terej chwij xin qui to tene-ri chu 'onquil i ch'o'oj, chi n-quin jachtaj ta piqui'ab i caj'atzil i aj Israel. Péro n-queje ti ile, man in 'atbal tzij n-aj chi taj —xu bij i Jesus. 37I ma Piláto xu bij tan chic: —¿Katzij ba-ri chi at 'atol tzij? —co'ono. I Jesus xu bij che: —Katzij, in 'atol tzij pacha i xa bij; rumal-i xin alaxic, rumal-i xin c'un chuwach i jyub ta'aj. Xol in bij wach i sak laj tzij; ni'pa i je re i sak laj tzij quiqui ta usuc' 'uri wach i quin bij —xu bij i Jesus. 38I ma Piláto xu bij: —¿Wach i sak laj tzij? —xcha. Are xu bij ile, i ma Piláto xel chal ucamul cu' i aj Israel winak. Xu bij chique: —N-tu mac i achi-ri quin rik yin. 39Yix iweta'am chi 'ax quin 'an wi, are ca c'un i nima'ij re i páscua, 'o junok chique i aj prexil cwo'taj bi chiwe. ¿Quiwaj 'ut cwo'taj bi i 'Atol Tzij iwe yix, ix aj Israel winak? —xu bij chique. 40Te'uri, xe siq'uin chu bixquil conojel: —¡Mawo'taj bi ire-le! ¡Are, chawo'taj bi ma Barabas! —xqui bij. I ma Barabas quiqui bij-le are jun ili'om.
SAN JUAN 18